О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

 Уставни основ за доношење Закона о изменама и допунама Закона о транспорту опасне робе садржан је у члану 97. став 1. тачка 13. Устава Републике Србије којим је, поред осталог, прописано да Република Србија уређује и обезбеђује систем обављања појединих привредних делатности.

II. РАЗЛОЗИ ЗА ДОНОШЕЊЕ ЗАКОНА

 Област транспорта опасне робе у друмском, железничком и водном саобраћају уређена је Законом о транспорту опасне робе („Службени гласник РС”, бр. 104/16,83/18, 95/18 – др. закон, 10/19 - др. закон), бројним подзаконским актима, као и потврђеним међународним споразумима (ADR, RID и ADN).

Закон о транспорту опасне робе је материјални закон који уређује транспорт опасне робе у друмском, железничком и водном саобраћају којим су постављени основи за хармонизацију националног законодавства са међународним споразумима у области транспорта опасне робе (ADR, RID и ADN).

Основни разлог за доношење Предлога закона јесте даље усклађивање са међународним прописима и стандардима у области транспорта опасне робе (ADR, RID и ADN), решавање новонасталих ситуација које су се појавиле након последње измене закона 2018. године. Имајући у виду да се ради о области која на међународном пољу трпи брзе и учестале промене, неопходно је испратити исте и омогућити ефикасно прилагођавање националног законодавства наведеним променама. Такође, овим изменама и допунама Закона извршиће се усклађивање са појединим националним прописима, као што су прописи којима се уређује безбедност саобраћаја на путевима, технички захтеви за производе и оцењивање усаглашености и прописи којима се уређује инспекцијски надзор.

Циљеви који се постижу доношењем овог закона првенствено су усмерени на унапређење безбедности приликом обављања транспорта опасне робе, успостављање вишег степена ефикасности у раду свих субјеката у овој области, поновно увођење овлашћених тела за оцењивање усаглашености амбалаже, покретне опреме под притиском и цистерни, отклањање нејасноћа у примени закона, отклањање недостатака и правних празнина у важећем закону, детаљније и јасније уређење појединих питања и института.

 Проблеми који ће се решити доношењем овог закона не би се могли решити доношењем подзаконских аката, односно предузимањем других мера у обављању послова државне управе, већ искључиво доношењем Предлога закона, с обзиром да је реч о питањима и односима који су предмет уређивања законом.

III. ОБЈАШЊЕЊЕ ОСНОВНИХ ПРАВНИХ ИНСТИТУТА

И ПОЈЕДИНАЧНИХ РЕШЕЊА

 Чланом 1. Предлога закона, у предмет уређења уводи се овлашћивање тела за оцењивање усаглашености амбалаже, покретне опрему под притиском, односно цистерне.

Чланом 2. Предлога закона врши се измена члана 2а Закона тако да се уводи овлашћивање тела за оцењивање усаглашености као поступак који се спроводи према закону којим се уређује општи управни поступак. Брише се поступак признавања ADR сертификата о одобрењу за возило издатог у другој држави јер домаћа тела која врше оцењивање усаглашености возила приликом увоза возила врше контролисање и испитивање па након тога издају нови ADR сертификат о одобрењу за возило.

 Чланом 3. Предлога закона у члану 3. став 1. тачка 1) Закона у називу „Европског споразумa о међународном друмском превозу опасне робе (ADR)” брише се реч „Европског” јер је извршена измена назива споразума који доносе Уједињене нације Економска комисија за Европу. У тачки 6) се исправније дефинише именовање тела за оцењивање усаглашености и поред оцењивања усаглашености додаје се да тело врши контролисање и испитивање. Додаје се нова тачка 27а) која дефинише Субјекат задужен за одржавање (ECM) јер је изменама и допунама мултилатералног споразума RID 2021 уведено да је субјекат задужен за одржавање учесник у транспорту опасне робе. У тачки 32) заменом речи „и” речју „односно” јасније се дефинише да стручно лице не мора бити овлашћено за све поступке испитивања преносивих цистерни, контејнер-цистерни, трајно причвршћених цистерни, батеријских возила, демонтажних цистерни, заменљивих цистерни, кола цистерни и MEGC већ само једне или више врста опреме.

 Чланом 4. Предлога закона у члану 4. брише се став 4. имајући у виду члан 2. став 1. тачка 4) којом је прописано да се Закон о транспорту опасне робе не примењује на транспорт опасне робе који се обавља превозним средствима која припадају министарству надлежном за унутрашње послове.

Чланом 5. Предлога закона у члану 7. став 5. Закона брише се да се дозвола за транспорт опасног отпада издаје на основу потврде о испуњености услова које издаје министарство јер од почетка примене закона таква потврда није тражена већ су дозволе издаване на основу лиценце којом се потврђује испуњених општих услова за обављање друмског превоза терета, копије ADR сертификата за возача возила за транспорт опасне робе и ако је применљиво ADR сертификата за возило. Из истог разлога брисан и став 6. истог члана. Такође брише се став 10. на основу сугестије МУП-а да се на решења која издају подручне организационе јединице изјављује жалба и да је довољно да се за поуку о правном леку примењује Закон о општем управном поступку.

 Чланом 6. Предлога закона у члану 8. став 5. упућивање на члан 7. став 8. мења се у члан 7. став 7. због брисања става 5. у члану 7. Такође је предвиђено брисање става 11) којим је било предвиђено прописивање посебних мера безбедности у транспорту опасне робе са повећаним безбедносним ризицима. Радна група је прихватила објашњење МУП-а да је нејасно који су то повећани безбедносни ризици у транспорту опасне робе а у случају да је потребно да се пропис ипак донесе да то буде у надлежности министра надлежног за послове транспрта опасне робе.

 Чланом 7. Предлога закона у члану 10. у ставу 1. предвиђено је да учесници у транспорту опасне робе документовано прате опасности и ризике на које наилазе током обављања превоза како би их анализирали са циљем спречавања или ублажавања последица ванредног догађаја. У ставу 10. усаглашава се терминологија закона са терминологијом мултилатералних споразума ADR/RID/ADN. У ставу 11. предвиђено је да је потребно прописати начин, услове и мере за безбедно интервенисање и у случају непосредне опасности од расипања, разливања, истицања или неког другог облика ослобађања опасне робе.

 Чланом 8. Предлога закона предвиђенo је исправљање грешке у члану 11. став 1. тачка 2) јер се исправом о усаглашености не потврђује да се у опреми превози одговарајућа опасна роба већ да је опрема одобрена за производњу, израђена или контролисана према важећим стандардима и прописима. У тачки 4) је додато „ако је применљиво” јер постоји амбалажа за коју није потребно спровођење поступка контролисања. У ставу 2. и 3. прописује се да се само за покретну опрему под притиском спроводи поступак признавања иностране исправе јер је за амбалажу довољно да поседује одговарајући амбалажни код а цистерне се проверавају приликом увоза у именованим телима за оцењивање усаглашености цистерни. Такође оставља се могућност да министарство врши признавање иностраних исправа о усаглашености. У ставу 4. врши се усаглашавање текста са новим законом којим се регулишу технички захтеви за производе и оцењивање усаглашености. Изменом става 6. предвиђено је да министарство у специфичним случајевима може наложити именованом телу да спроведе поступак признавања иностране исправе о усаглашености. Пример таквог случаја је када је важење исностране исправе истекло и не може се применити прописи којима је прописан начин признавања иностране исправе. У ставовима 5-8. мења се упућивање на ставове истог члана којима је дефинисан начин признавања иностране исправе.

Чланом 9. Предлога закона предвиђена је измена члана 12. Закона у називу и ставу 2. додавањем речи: „контролисање и испитивањеˮ у називу а у ставу 2. изменом текста се министарству поверава издавање одобрења типа амбалаже, покретне опреме под притиском или цистерне.

 Чланом 10. Предлога закона предвиђена је измена члана 13. став 3. тако што се прецизније дефинишу послови именованог тела јер поред оцењивања усаглашености именована тела спроводе поступке контролисања и испитивања. У ставу 5. додаје се обавеза пријављивања овлашћених тела министарству надлежном за вођење регистра тела за оцењивање усаглашености. У ставу 6. врши се исправка термина и усаглашава са текстовима мултилатералних споразума ADR/RID/ADN. У новом ставу 9. предвиђено плаћање републичке административне таксе за решење о овлашћивању стручног лица које испитује преносиву цистерну, контејнер-цистерну, трајно причвршћену цистерну, батеријско возило, демонтажну цистерну, заменљиву цистерну, кола цистерну или MEGC.

 Чланом 11. Предлога закона предвиђена је измена члана 14. Закона тако што се дефинише да министарство издаје сертификат о одобрењу типа на основу спроведеног поступка контролисања и испитивања које врши овлашћено тело за оцењивање усаглашености амбалаже, покретне опреме под притиском или цистерне. У ставу 8. се мења документ који именовано тело доставља министарству јер министарство врши издавање сертификата о одобрењу типа а именован тело врши прво контролисање. У ставу 11. се текст прилагођава увођењу овлашћених тела за оцењивање усаглашености и коригује текст тако што се реч контролисање ставља испред речи испитивање као што је то у мултилатералним споразумима ADR/RID/ADN. Додаје се нови члан 15. који прописује доношење правилника за издавање и одузумање овлашћења за оцењивање усаглашености. У новом ставу 16. предвиђено је да министарство води регистар пунионица покретне опреме под притиском, цистерни и MEGC чиме ће се повећати безбедност свих учесника у транспорту опасне робе.

 Чланом 12. Предлога закона предвиђена је измена члана 15. у ставу 1. и 2. тако да се поред оцењиања усаглашености које врше именована тела додаје контролисање и исптивање како је регулисано мултилатералним споразумима ADR/RID/ADN. Додавањем новог става 5. предвиђено је да се одредбе које се односе на именована тела примењују и на овлашћена тела за оцењивање усаглашености.

 Чланом 13. Предлога закона предвиђена је измена члана 17. став 1. тако да се бришу тачке 1) и 5) који се односе на послове које иначе Управа за утврђивање способности бродова не ради. У ставу 2. се брише реч: „безбедност” и реч: „железнице” се замењује речима: „железничког система” чиме се ова одредба усаглашава са терминологијом прописа којим се уређује железнички саобраћај. Брише се став 4. којим је било дефинисано лоцирање и праћење возила за транспорт опасне робе. Комисија је на основу предлога удружења која окупљају превознике у друмском превозу опасне робе усвојила предлог да се ова одредба брише. Брисањем ове одредбе избегавају се велики трошкови увођења и одржавања система без значјних ефеката примене јер већина превозника има већ уграђене системе за праћење возила и до тих података је релативно лако доћи уколико је то потребно. У ставу 5. брише се део који се доноси на лоцирање и праћење возила.

 Чланом 14. Предлога закона у ставу 2. тачка 3) предвиђено је прецизније дефинисање опреме у коју се пакује или пуни опасна роба како би се у инспекцијским надзору избегле дилеме и јасније формулисале судске пријаве против учесника у транспорту опасне робе. У тачки 5) става 2. термини „обележени и олистани” замењују се речима: „означени великим листицама опасности и обележени обележјима у складу са поглављем 5.3 ADR/RID/ADN” како би се терминологија усагласила са мултилатералним споразумима ADR/RID/AND.

 Чланом 15. Предлога закона предвиђено је додавање назива члана 18а „Обавезе субјекта задуженог за одржавање (железничких) кола (EMC)” и члана 18а којим се упућује на обавезе, новог учесника у транспорту опасне робе, према 1.4.3.8 RID.

 Чланом 16. Предлога закона у предвиђена је измена члана 21. став 3. тачка 3) та да се поред обавеза обележавања и означавања контејнер цистерни, преносивих цистерни, MEGC дефинише ова обавеза и за батеријска возила. У подтачки (3) тачке 3) става 3. додаје се обележавање према 5.3.3 ADR чиме се врши усаглашавање се обавезама предвиђеним наведеном мултилатералним споразумом. У ставу 4. тачка 2) подтачка (4) додаје се обавеза обележавања према 5.3.5 RID чиме се врши усаглашавање са обавезом предвиђеном наведеним мултилатералним споразумом. Додавањем ногов става 6. дефинише се да је пунилац покретне опреме под притиском, цистерни и MEGC у обавези да министарству доставља податке дефинисане у новом ставу 16. члана 14. Закона.

 Чланом 17. Предлога закона предвиђена је измена члана 22. Закона у ставу 3. после тачке 5) додаје се нова тачка 5а) којом се утовариоцу у друмском саобраћају додаје обавеза поштовања одредаба о утовару из пододељака 7.5.1.1, 7.5.1.2, 7.5.1.3 и 7.5.2 ADR како би у наставку била дефинисана казнена одредба.

 Чланом 18. Предлога закона предвиђена је измена одредбе из члана 23. став 3. тачка 9) Закона тако што се додаје да је превозник у обавези да обезбеди да се на противпожарним апаратима налазе ознаке усаглашености и обележја која указују до када се апарат може користити за предвиђену намену. У тачки 10. става 3. терминологија „обележавање” и „означавање” се усаглашава са терминологијом мултилатералног споразума ADR и додаје се обавеза обележавања према 5.3.3 и 5.3.6 ADR. У тачки 13) става 3. додавањем подтачки: „(1) опремом обавезном за возило према 8.1.5.2. став 1 ADR; (2) опремом за личну заштиту за сваког члана посаде возила према 8.1.5.2. став 2 ADR; (3) додатном опремом која се захтева за одређене класе према 8.1.5.3 ADR”, поједностављује се инспекцијски надзор јер се јасније може образложити пријава против превозника у друмском саобраћају. У ставу 4. после тачке 9) додаје се нова тачка 9а) којом се превознику у железничком саобраћају даје обавеза да информације које се учине доступним субјекту задуженом за одржавање (ECM), било директно или преко корисника кола цистерне, како је то дефинисано у члану 15 § 3 Прилога G у COTIF (ATMF) и у Aнексу A ATMF-а, покривају такође цистерну и њену опрему чиме се повећава безбедност железничког саобраћаја.

 Чланом 19. Предлога закона предвиђена је измена члана 27. став 1. тачка 6) Закона тако што се додаје обавеза стављања или уклањања великих листица опасности како је то предвиђено одељком 5.3.1.1.6 ADR. У тачки 7) става 1. додаје се обавеза постављања или прекривања обележја из одељака 3.4.13 и 3.4.14 ADR и брише обавеза постављања или прекривања обележја из одељка 5.3.6 како је то предвиђено мултилатералним споразумом ADR. У тачки 10) подтачка (4) јасније се дефинише да је возач дужан да инпектору покаже делове опреме обавезне за возило према 8.1.5.2. став 1. ADR. После подтачке (4) тачке 10) додају се нове подтачке 4а и 4б којима се прецизира да је возач дужан да инспектору на захтев покаже делове опреме за личну заштиту за сваког члана посаде према 8.1.5.2. став 2. ADR и делове додатне опреме која се захтева за одређене класе према 8.1.5.3 ADR.

 Чланом 20. Предлога закона предвиђена је измена одредбе из члана 28. став 1. Закона где се поред пуниоца који приликом пуњења мора да поступа у складу са одељцима 7.5.1, 7.5.5, 7.5.7, 7.5.8 и 7.5.11 ADR, као и пододељцима 7.5.1.1, 7.5.1.2, 7.5.1.3, 7.5.1.4 и 7.5.1.5 ADR иста обевеза даје утовариоцу и истовариоцу приликом утовара и истовара опасне робе. У ставовима 2-4. после пуниоца додаје се утоварилац како би приликом инспекцијског надзора јасније дефинисали учесника у транспорту опасне робе. У ставу 2. тачка 2) исправља се обавеза поступања у складу са одредбама за транспорт комда према поглављу 7.2 уместо 7.6 ADR.

 Чланом 21. Предлога закона предвиђено је додавање новог члана 29а којим се даје обавеза управљачу железничке инфраструктуре да обавести државни орган који врши надзор и контролу примене прописа у области транспорта опасне робе, о ванредном догађају у транспорту опасне робе у граничним станицама на територији РС, у којима је планирана примопредаја пошиљака опасне робе између превозника са територије суседне државе и превозника са територије Републике Србије, у случају када ни један од превозника не приступа отклањању узрока ванредног догађаја.

 Чланом 22. Предлога закона у члану 34. став 1. тачка 1) Закона термин „складиштење” замењује се термином „задржавање” како би се ускладио са терминологијом прописа који регулишу железнички транспорт. После става 2. додаје се нови став 3. ради повећања безбедности и квалитетнијег реаговања у случају цурења или друге врсте расипања опасне робе. Превозник у железничком саобраћају који учествује у транспорту опасне робе са високом потенцијалном опасношћу или радиоактивног материјала са високом потенцијалном опасношћу, који је усвојио и применио планове безбедности у складу са пододељком 1.10.3.2.1 RID, исте доставља и управљачу железничке инфраструктуре на увид и на знање (као и сваку следећу ажурирану варијанту), из разлога реализације међусобне сарадње и реаговања код ванредног догађаја у транспорту опасне робе.

 Чланом 23. Предлога закона у члану 36. став 1. Закона додаје се именовање саветника за безбедност у транспорту опасне робе (у даљем тексту: саветник) из реда запослених или запослење код учесника у транспорту опасне робе како би се у наредним члановима и ставовима дефинисале обавезе саветника са једне стране и учесника у транспорту опасне робе са друге стране. У ставу 2. се мења термин: „личне податке” у „контакт податке” како би отклонили сумњу да ће министарство тражити податке супротно прописима којима се штите подаци о личности. Као и у претходном ставу уводи се именовање саветника из реда запослених и запослење по основу уговора о раду. На крају става се додаје да је приликом ангажовања саветника потребно доставити писану сагласност послодавца код кога је саветник запослен по основу уговора о раду ако је саветник већ запослен. У ставу 3. термин „ангажује” замењује се термином „именује”, иза речи: „из реда запослених” брише се термин: „у његовом привредном друштву” јер је потребно да одредба важи за запослене код послодавца у било ком облику организовања и додаје се обавеза достављања сагласности министарству. У ставу 4. додаје се обавеза учеснику у транспорту опасне робе да обавести министарство о промени саветника или престанку ангажовања како би се смањила могућност да без могуће санкције откаже услуге саветника којег је у обавези да има запосленог или ангажованог. У ставу 6. проширује се правни основ за доношење правилника увођењем могућности ограничавања броја учесника у транспорту опасне робе код којих саветник може бити ангажован. Додаје се нови члан 7. којим је дефинисан регистар саветника заопслених или ангажованих код учесника у транспорту опасне робе.

 Чланом 24. Предлога закона у члану 37. став 2. Закона додаје се термин „запослен” у смислу именовања саветника. После става 7. додају се нови ставови 8. и 9. којима је дефинисано да саветник може једнострано отказати именовање код учесника у транспорту опасне робе са отказним роком од месец дана уз обавезу да за период ангажовања изради годишњи извештај.

 Чланом 25. Предлога закона у члану 38. после става 2. Закона додаје се нови став 3. којим је дефинисано да је привредно друштво, односно друго правно лице дужно да за наставни кадар ангажован на пословима предавача достави доказ о запослењу. У ставу 7. који постаје став 8. упућивање став 6. истог члана мења се у став 7.

 Чланом 26. Предлога закона у члану 39. после става 2. Закона додаје се реченица којом је предвиђено да председнику, члановима и секретару комисије, као и њиховим заменицима припада накнада за рад у комсији за полагање испита за саветнике.

 Чланом 27. Предлога закона у члану 42. Закона бришу се ставови 8. и 9. јер не постоји поступак признавања ADR сертификата о одобрењу за возило издатог у другој држави јер домаћа тела која врше оцењивање усаглашености возила приликом увоза возила врше контролисање и испитивање па након тога издају нови ADR сертификат о одобрењу за возило.

 Чланом 28. Предлога закона у члану 43. став 7. Закона предвиђена је измена којом чланови комисије за полагање испита за возача возила за транспорт опасне робе морају имати искуство од пет година на пословима везаним за транспорт опасне робе и да председнику, члановима и секретару комисије, као и њиховим заменицима припада накнада за рад у комисији.

 Чланом 29. Предлога закона мења се назив члана 45. Закона тако што се речи: „саобраћајне незгоде” замењују речима: „ванредног догађаја” чиме се уједначава терминологија са одредбама мултилатералних споразума ADR/RID/AND. У ставу 1. термин: „Службено лице” се замењује термином: „Лице”, додаје се могућност одузимања ADR сертификата о одобрењу за возило приликом ванредног догађаја који не мора да буде саобраћајна незгода. У селедећој реченици реч: „испитивању” замењује се речју: „контролисању” како би се уједначила терминологија са мултилатералним споразумом ADR. После става 2. додају се нови ст. 3. и 4. који су се налазили у брисаном члану 58. Закона.

 Чланом 30. Предлога закона бришу се ст 3. и 8-10. чланa 46. Закона јер се уводи посебан члан који прописује искључење возила из саобраћаја. У досадашњем ставу 4. који постаје став 3. прецизније се дефинише да се контрола односи на возила а термин: „искључење из превоза” се замењује термином: „искучење из саобраћаја” што је у сагласности са законом којим се регулише општа безбедност саобраћаја на путевима.

 Чланом 31. Предлога закона додаје се назив члана 46а и нови члан 46а којим се регулише искључење возила које превози опасну робу. У ставу 1. прописује се да ако инспектор или полицијски службеник у поступку вршења контроле учесника у друмском саобраћају утврде неправилности код учесника у транспорту које би могле утицати на безбедност људи, имовине, односно заштиту животне средине, дужни су да то возило које превози опасну робу искључе из саобраћаја и одузму регистарске таблице, уз издавање возачу Листе за утврђивање повреде прописа у друмском саобраћају, и о томе одмах обавесте министарство и полицију. Ставом 2. прописано је да приликом искључења возила полицијски службеник предузима мере и овлашћења у складу са прописима којима се уређује безбедност саобраћаја на путевима. У ставу 3. прописано је да инспектор или полицијски службеник могу уз пратњу упутити возило до места где се возило може безбедно паркирати. У ставу 4. прописано је да у складу са ADR инспектор или полицијски службеник може наложити надзор над возилом које је искључено из саобраћаја, посебно ако се ради о превозу матерја са високом потенцијалном опасношћу. Ставом 5. је прописано да искључење возила траје до престанка разлога за искључење. У ставу 6. је дефинисано да након што су отклоњени разлози за искључење инспектор може на основу закона и прописа којима се уређује инспекцијски надзор потврдити да су отклоњени разлози за искључење и дозволити наставак превоза.

 Чланом 32. Предлога закона у члану 50. став 2. Закона, основ за издавање дозволе за корошћење кола за превоз опасне робе у железничком саобраћају се прилагођава закону којим се уређује интероперабилност железничог система. У истом ставу се прецизира да приликом издавања дозволе за коришћење кола документација мора да садржи исправу о усаглашености са захтевима RID коју издаје именовано тело. Став 3. се брише јер се утовар, истовар и претовар опасне робе могу вршити само у затвореним техничко технолошком целинама где се овај закон не примењује. Исти разлог је основ за брисање и става 4.

 Чланом 33. Предлога закона у члану 53. став 2. Закона мења се правни основ за доношење правилника о начину транспрта и обавезном оперативном праћењу опасне робе у железничком саобраћају. У ставу 3. из правног основа којим се прописује садржине инерног плана за хитне интервенције у ранжирним станицама, брише се дефинисање садржаја интерног плана за хитне интервенције у тунелима и на мостовима јер мултилатерални споразум RID посебно не регулише ове области.

 Чланом 34. Предлога закона у члану 54. став 2. Закона термин: „оцењивања усаглашености” замењује се термином „контролисања” јер се према мултилатералном споразуму ADN тако назива потупак који се спроводи за издавање сертификата о одобрењу за брод. У ставу 3. брише се делегирање поступка оцењивања усаглашености Управи за утврђивање способности бродова за пловидбу. У досадашњим ст. 4, 5. и 7. који постају ст. 3, 4. и 6. такође се брише део који се односи на оцењивање усаглашености. У досадашњем ставу 9. који постаје став 8. брише се могућност да овлашћено тело врши контролисање јер све послове за продужење важности ADN сертификата о одобрењу за брод спроводи Управа за утврђивање способности бродова за пловидбу и признато класификационо друштво. У досадашним ст. 10. и 11. који постјау 9. и 10. брише се овлашћено тело. У досадашњем ставу 18. који постоје став 17. као и у претходним иземама овог члана, бришу се послови који се односе на оцењивање усаглашености брода.

 Чланом 35. Предлога закона у члану 55. став 1. Закона као и у претходном члану брише се овлашћено тело за оцењивање усаглашености и упућивање на став 4. члана 54. мења се у став 3. Изменом у ставу 2. овог члана одређује се да признато класификационо друштво уместо тела за оцењивање усаглашености сноси трошкове плаћања републичке административне таксе. С обзиром да се укида институт овлашћивања тела за оцењивање усаглашености бродова, брише се правни основ за доношење правилника који је био дефинисан у ставу 4. овог члана.

 Чланом 36. Предлога закона у члану 56. став 5. Закона упућивање на ст. 10. и 11. се мења у ст. 9. и 10. због брисања става 3. у члану 54. Закона.

 Чланом 37. Предлога закона у члану 57. став 27. Закона, као и у случају комисија које се односе на полагање испита за возаче возила за транспорт опасне робе и саветнике, прописује се да чланови комисије морају имати искуство од пет година на пословима везаним за транспорт опасне робе и да председнику, члановима, секретару и њиховим заменицима припада накнада за рад у комисији.

 Чланом 38. Предлога закона брише се назив члана 58. и члан 58. Закона, јер је поступање у случају ванредног догађаја регуслисано чланом 45. Закона.

 Чланом 39. Предлога закона у члану 61. став 2. Закона термин: „саобраћајне незгоде” замењује се термином: „ванредног догађаја”.

 Чланом 40. Предлога закона у члану 65. став 6. Закона упућивање на став 15. члана 46. мења се у став 9.

 Чланом 41. Предлога закона у члану 66. став 2. Закона брише се овлашћено тело за оцењивање усаглашености бродова јер све послове који се односе на контролисање брода врше Управа за утврђивање способности бродова за пловидбу и призната класификациона друштва.

 Чланом 42. Предлога закона у члану 68. став 1. тачка 8) Закона термин: „санација” замењује се термином: „поправка”. У тач. 10), 11), 14) и 20) става 1. врше се измене како би се казнене одредбе довеле у везу са ставовима којима су регулисане обавезе учесника у транспорту опасне робе. Након става 2. додаје се нови став 3. којим се одређује казна за предузетника који поступи супротно одредбама става 1. овог члана што до сада није постојало. У досадашњем ставу 3. који постаје став 4. предвиђено је да се и предузетнику као и правном лицу изриче заштитна мера забране бављења одређеном привредном делатношћу у случају да почини привредни преступ којим се проузрокује опасност I категорије у скласу са чланом 9. став 1. тачка 1) Закона.

 Чланом 43. Предлога закона у члану 70. став 1. брише се термин: „привредно друштво” јер је довољно навести да се казнане одредбе односе на домаће или страно правно лице. У тач. 4), 7)-10) врше се измене како би се казнене одредбе довеле у везу са ставовима којима су регулисане обавезе учесника у транспорту опасне робе. У тач. 13)-16) става 1. прецизније се разграничавају послови пуниоца, утовариоца и истовариоца и с тим у вези пуњење, утовар или истовар што је битно приликом судских процеса. У тачки 17) става 1. додато је да је учесник у транспорту опасне робе дужан да обезбеди обуку запослених на пословима транспорта опасне робе. Након тачке 18) додаје се нова тачка 18а) којом је дефинисано да је управљач железничке инфраструктуре одговоран за спровођење обавеза из новог члана 29а у случају ванредног догађаја у граничним станицама. Након тачке 19) додаје се нова тачка 19а) којом се прописује казнена одредба за поступање суротно одредбама члана 34. став 1. тачка 1). Након тачке 21) додаје се нова тачка 21а) којом се дефинише казнана одредба за непоступање према новом ставу 3. члана 34 Закона. Казнена одредба дефинисана у тачки 25) става 1. се мења тако да се прилагођава измени члана 36. став 2 Закона.

Чланом 44. Предлога закона у члану 71. став 1. брише се термин: „привредно друштво” јер је довољно навести да се казнане одредбе односе на домаће или страно правно лице. У ставу 1. тачка 3. упућивање на став 5. мења се у став 6. Брише се досадашњи ст. 5. и 7. јер је додат нови став у члану 68. који се односи на кажњавање предузетника.

Чланом 45. Предлога закона у члану 72. став 1. додају се речи: „у износу” како би реченица имала потпуније значење. У тачки 10) става 1. додаје се казнена одредба ако возач не преда регистарске таблице инспектору за транспорт опасне робе као што је то у обевези да уради полицијском службенику. Мења се и упућивање на нови члан 46а који се односи на искључење возила из саобраћаја.

У члану 46. став 1. прелазних и завршних одреби предвиђено је да су привредна друштва, друга правна лица или предузетници који обављају делатност транспорта опасне робе дужни да своје акте ускладе са овим законом у року од годину дана од дана ступања на снагу овог закона. У ставу 2. предвиђено је да су произвођачи амбалаже, односно посуда под притиском, цистерни и возила дужни да своје акте ускладе са ADR/RID/ADN, овим законом и прописима донетим на основу овог закона, у року од годину дана од дана ступања на снагу овог закона. У ставу 3. предвиђено је да привредна друштва, друга правна лица или предузетници који су стекли лиценцу за стручно оспособљавање кандидата за саветника за безбедност, односно овлашћење за стручно оспособљавање кандидата за обављање послова возача, односно лица са сертификатом ADN, могу на основу те лиценце наставити са обављањем наведених послова. У ставу 4. предвиђено је да тела за оцењивање усаглашености која су овлашћена у складу са Законом о транспорту опасног терета („Службени гласник РС”, број 88/10) и прописима донетим на основу тог закона, настављају са обављањем послова до овлаћивања по овом закону. У ставу 5. предвиђено је да тела за оцењивање усаглашености која су именована у складу са Законом о транспорту опасне робе („Сл. гласник РС“, бр.104/2016, 83/2018, 95/2018 - др. закон и 10/2019 - др. закон) и прописима донетим на основу тог закона, настављају са обављањем послова. У ставу 6. прописано је да су овлашћена стручна лица која су овлашћена да испитују и означавају жигом, односно да издају извештај о испитивању цистерне, настављају са обављањем послова.

У члан 47. став 1. прописано је да прописи донети на основу Закона о транспорту опасног терета („Службени гласник РС”, број 88/10) примењују се до доношења подзаконских аката у складу са Законом о транспорту опасне робе („Сл. гласник РС“, бр.104/2016, 83/2018, 95/2018 - др. закон и 10/2019 - др. закон) и овим законом. У ставу два прописано је да се прописи из става 1. овог члана примењују ако нису у супротности са одредбама овог закона.

У члану 48. став 1. прописано је да ће се прописи за извршавање овог закона донети у року од 12 месеци од дана ступања на снагу овог закона.

У члану 49. став 1. прописано је да овај закон ступа на снагу осмог дана од дана објављивања у „Службеном гласнику Републике Србијеˮ.

IV. ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ ЗАКОНА

За спровођење овог закона није потребно обезбедити финансијска средства из буџета Републике Србије.